C 465/142
LV
Eiropas Savienības Oficiālais Vēstnesis
6.12.2022.
Ceturtdiena, 2022. gada 5. maijs
AG.
tā kā ES un tās kopējās drošības un aizsardzības politikas misijas ir tikušas pakļautas dezinformācijas kampaņām un tām steidzami jānodrošina līdzekļi efektīvai stratēģiskai komunikācijai; tā kā dezinformācija ir aizgājusi pat tik tālu, ka Francijas militārpersonas nepatiesi tika apsūdzējusi masveida slepkavībā Gossi apgabalā Mali, lai gan pierādījumi liecina par to, ka Mali iedzīvotāji un par piederību Vāgnera grupai aizdomās turēti ārzemnieki ir atbildīgi par atbaidošā veidā izdomātu un maldinošu faktu safabricēšanu;
AH.
tā kā Mali pārejas perioda valdības institūciju radīto daudzo šķēršļu dēļ starptautisko procesu dalībnieki ir secinājuši, ka vairs netiek izpildīti nosacījumi tam, lai turpinātu militāro iesaisti Mali;
AI. tā kā pēc Āfrikas partneru lūguma Eiropas un starptautiskās arēnas dalībnieki ir vienojušies turpināt kopīgo rīcību cīņā pret terorismu Sāhelas reģionā, tostarp Nigērā un Gvinejas līcī, un ir sākuši politiskas un militāras konsultācijas ar tiem, lai līdz 2022. gada jūnijam izstrādātu šīs kopīgās rīcības noteikumus;
AJ.
tā kā situācija Sāhelā ir cieši saistīta ar situāciju Gvinejas līcī; tā kā pirātisms joprojām rada draudus drošībai Gvinejas līcī; tā kā Padome ir par diviem gadiem pagarinājusi koordinētās klātbūtnes jūrā īstenošanu Gvinejas līcī,
1. stingri nosoda vardarbību un cilvēku bojāeju Rietumāfrikā un Sāhelas reģionā, tostarp saistībā ar militārām operācijām izdarītos pārkāpumus, un pauž bažas par aizvien lielāko nestabilitāti Sāhelā, kas apdraud drošību un stabilitāti apkārtējās valstīs un kam ir dziļas reģionālas un starptautiskas sekas; pauž solidaritāti un izsaka līdzjūtību visu to personu tuviniekiem, kas cietušas no teroristu uzbrukumiem visā reģionā; atkārtoti pauž stingru atbalstu Rietumāfrikas un Sāhelas Āfrikas iedzīvotājiem un viņu centieniem panākt mieru, cilvēktiesības, drošību, stabilitāti, ekonomisko attīstību un sociālo un demokrātisko progresu; pauž atzinību par vietējo un starptautisko dalībnieku daudzajiem centieniem veicināt mieru un progresu visā reģionā; atzīst, ka drošības situācija Sāhelā joprojām ir milzīgs izaicinājums un daudzi civiliedzīvotāji cieš no drošības neesamības un ir kļuvuši par teroristu uzbrukumu upuriem;
2. uzsver — lai visaptveroši reaģētu uz problēmām, ar kurām saskaras Rietumāfrika un Sāhela, ir nepieciešama drošības, klimata, attīstības un tirdzniecības politikas koordinācija;
3. pauž dziļas bažas par demokrātijas stāvokli Sāhelas reģionā un nesenajiem valsts apvērsumiem šajā reģionā; aicina visus apvērsumu vadītājus noteikt skaidrus ierobežojumus attiecībā uz politisko pārejas periodu ilgumu, nodrošināt ātru atgriešanos pie konstitucionālās kārtības, tiesiskuma un civilajām valdībām, kā arī veicināt pārredzamu un iekļaujošu vēlēšanu organizēšanu;
4. atkārtoti pauž stingru nostāju, ka jebkādai ilgtermiņa drošības un politiskajai sadarbībai ar ES dalībniekiem būs nepieciešami reālistiski grafiki demokrātijas atjaunošanai, tostarp skaidri un izmērāmi starpposma mērķrādītāji; atgādina, ka bez šādiem reālistiskiem grafikiem jebkāda turpmāka sadarbība ar ES dalībniekiem tiks apšaubīta;
5. norāda, ka apvērsumi apdraud centienus stiprināt tiesiskumu un apliecināt valdības darbību demokrātisko leģitimitāti; atgādina, ka patiesai pārejai uz demokrātiju un reformām ir jānotiek civilpersonu vadībā un jādod iespēja pilnībā un aktīvi iesaistīt pilsoniskās sabiedrības organizācijas, sievietes, jauniešus un opozīcijas partijas; mudina Rietumāfrikas un Sāhelas reģiona valstu iestādes ievērot un aizsargāt mediju brīvību un pulcēšanās, biedrošanās un vārda brīvību;
6. uzsver, ka visā reģionā ir vajadzīgi patiesi nacionāli dialogi, iesaistot visus pilsoniskās sabiedrības slāņus, lai izklāstītu skaidru nākotnes redzējumu par demokrātiju, tostarp konkrētus mērķus, par kuriem kopīgi vienojas un kurus atbalsta dažādi nemilitāri un nevalstiski dalībnieki; aicina starptautisko sabiedrību palīdzēt veicināt šādu dialogu, piedāvājoties uzņemties starpnieka lomu;
7. uzsver, ka vienotība ir labākais veids, kā risināt daudzās problēmas, ar kurām saskaras reģions; tāpēc atbalsta Āfrikas Savienības paziņotos pasākumus un ECOWAS veiktos pasākumus demokrātijas un tiesiskuma aizsardzībai;